聞女子虐疾偶書二十四韻寄示
作者：李覯
朝代：宋

paragraphs: 昨日家人來，言汝苦寒熱。
想由卑濕地，頗失飲食節。
脾官驕不治，氣馬癡如絏。
乃致四體煩，故當雙日發。
江南此疾多，理不憂顛越。
顧汝僅毀齒，何力禁喘噎。
寄書詰醫師，有藥且嚼啜。
方經固靈應，病根終翦滅。
但恐祟所爲，嘗聞里中說。
茲地有罔兩，乘時相罥結。
嗟哉鬼無知，何於我爲孽。
我本重脩飾，胸中掬冰雪。
禍淫雖甚苛，無所可挑抉。
疑是饕餮魂，私求盤碗設。
盡室唯琴書，何路致葷血。
無錢顧越巫，刀劍百斬决。
徒恣彼昏邪，公然敢抄撮。
吾聞上帝靈，網目匪疎缺。
行當悉追捕，汝苦旦夕歇。
慈愛早有加，憶念今逾切。
塵勞差可畏，歸計又云輟。
所生能劬勞，祖母矧聰哲。
羸卧縱未蘇，撫視諒非拙。
勉勉多自安，風來信勿絕。